Voličský preukaz
Volič, ktorý má trvalý pobyt na území Slovenskej republiky a v deň konania volieb nebude môcť hlasovať v mieste svojho trvalého pobytu vo volebnom okrsku, v ktorého zozname voličov je zapísaný, môže požiadať obec svojho trvalého pobytu o vydanie voličského preukazu. Voličský preukaz oprávňuje na zápis do zoznamu voličov v ktoromkoľvek volebnom okrsku. Volič môže požiadať o vydanie voličského preukazu najskôr 30 dní predo dňom volieb (t.j. najskôr 24.4.2014), najneskôr však dva dni predo dňom volieb (t.j. najneskôr 22.5.2014) v úradných hodinách obce.
O vydanie voličského preukazu môže volič požiadať
	osobne,
	prostredníctvom ním splnomocnenej osoby (splnomocnenie nemusí byť úradne overené); splnomocnená osoba prevzatie voličského preukazu potvrdí svojim podpisom, 
	písomne alebo
	elektronicky (e-mailom).
V splnomocnení volič uvedie  svoje
	meno a priezvisko,
	rodné číslo,
	adresu trvalého pobytu (obec, ulica, číslo domu)
	meno, priezvisko, číslo občianskeho preukazu osoby, ktorú splnomocnil na prevzatie voličského preukazu.
V písomnej žiadosti a v žiadosti zaslanej elektronicky volič uvedie svoje
	meno a priezvisko,
	rodné číslo,
	adresu trvalého pobytu (obec, ulica, číslo domu)
	korešpondenčnú adresu, na ktorú mu má obec voličský preukaz zaslať.
Obec zašle voličský preukaz na adresu uvedenú v žiadosti doporučenou zásielkou „Do vlastných rúk“.
Obec, ktorá voličovi vydala voličský preukaz, takéhoto voliča zo zoznamu voličov vyčiarkne.